РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/135-15

30. март 2015. године

Б е о г р а д

ЗАПИСНИК

45. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 30. МАРТА 2015. ГОДИНЕ

Седница је почела у 11,05 часова.

Седницом је председавао Верољуб Арсић, председник Одбора.

Седници су присуствовали чланови Одбора: Иван Јовановић, др Милорад Мијатовић, Радмило Костић, Никола Јоловић, Војислав Вујић, Момо Чолаковић, Душица Николић, Милош Тошанић, Драгољуб Зиндовић, мр Дејан Раденковић, Ђорђе Стојшић и Золтан Пек.

Седници су присуствовали Адриана Анастасов, заменик Оливере Пешић и Горан Ковачевић, заменик члана Одбора коме је престао мандат народног посланика. Члан Одбора Жика Гојковић, приступио је седници у току гласања о записницима 43. и 44. седнице Одбора.

На позив председника Одбора, седници је присуствовао Јован Хаџић, виши саветник у Министарству финансија.

На предлог председника, Одбор је већином гласова утврдио следећи

Д н е в н и р е д:

- усвајање записника 43. и 44. седнице Одбора -

1. Разматрање Предлога закона о изменама и допунама Закона о хипотеци који је поднела Влада (430-824/15 од 27. марта 2015. године), у начелу;

2. Разно.

\*\*\*

Пре преласка на рад по утврђеном дневном реду, Одбор је једногласно, без примедаба, усвојио записнике 43. и 44. седнице Одбора.

**Прва тачка дневног реда**: Разматрање Предлога закона о изменама и допунама Закона о хипотеци који је поднела Влада (430-824/15 од 27. марта 2015. године), у начелу

Јован Хаџић, виши саветник у Министарству финансија, представо је предложене измене и допуне Закона о хипотеци и образложио разлоге за његово доношење и решења која се предлажу тим законом.

У време доношења и почетка примене важећег Закона о хипотеци (2005. године), значајне новине на финансијском тржишту Републике Србије, у смислу бржег, јефтинијег и масовнијег залагања непокретности унете су у његов текст. Током примене овог закона, унапређена је организација и функционисање јавног регистра непокретности и правима на њима, што је довело до потребе да се тај закон доради и осавремени. Како би се омогућио равноправан третман различитих, законом дефинисаних поступака заштите поверилаца, као и наплате њихових потраживања а водећи рачуна о заштити интереса дужника, предложеним решењима прецизније су дефинисане одредбе које су често биле повод за различита, често изузетно рестриктивна и супротна тумачења. Ова решења треба да доведу до реафирмације вансудског поступка намирења из вредности добијене продајом хипотекарне непокретности, с тим да на првом месту треба да обезбеде већи степен правне и економске сигурности учесника у пословима који подразумевају успостављање хипотеке, као средства обезбеђења потраживања. Усвајањем предложеног закона омогућиће се бољи положај кредитора на српском тржишту, заштита дужника, односно власника хипотекарне непокретности, убрзавање финансијске и привредне активности у земљи, а нарочито изградње и улагања упривреду, и разрада и дорада једног од класичних механизама грађанског права. Пре израде предлога овог закона извршена је анализа ефеката важећег Закона о хипотеци док су у изради текста закона коришћена и анализирана упоредно-правна решења и искуства земаља у региону и друга међународна искуства стручњака који су у претходним годинама примењивали Закон. Такође, предложеним законом врши се његово усклађивање са изменама Закона о јавном бележништву.

Поводом ове тачке дневног реда дискусије није било.

На предлог председника, Одбор је већином гласова, одлучио да предложи Народној скупштини да прихвати Предлог закона о изменама и допунама Закона о хипотеци који је поднела Влада, у начелу.

\*\*\*

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о хипотеци, у начелу.

За известиоца Одбора на седници Народне скупштине одређен је Верољуб Арсић, председник Одбора.

**Друга тачка дневног реда**: Разно

Председник Одбора подсетио је чланове и заменике чланова Одбора да је од почетка примене Закона о јавним набавкама протекло две године у ком периоду се показало да постоје одређени недостаци због којих је потребно приступити његовим изменама, као и да су исте потребне због усклађивања са директивама ЕУ у области јавних набавки. У том смислу, предложио је да носилац посла на изради нацрта закона о изменама и допунама Закона о јавним набавкама буде овај одбор, односно радна група коју ће Одбор да образује од својих чланова, којој ће у раду помагати представници Министарства финансија, Народне банке Србије, Републичке комисије за заштиту права у поступцима јавних набавки, Управе за јавне набавке, Државне ревизорске институције и других институција, који могу да утичу да текст нацрта закона буде што бољи. За чланове радне групе предложио је следеће чланове Одбора: др Милорада Мијатовића, Дејана Раденковића, Ивана Јовановића, Милоша Тошанића и Горана Ковачевића.

Поводом ове тачке дневног реда дискусије није било.

На предлог председника, Одбор је једногласно донео Одлуку о образовању радне групе за израду нацрата закона о изменама и допунама Закона о јавним набавкама у следећем саставу: Верољуб Арсић (председавајући), др Милорад Мијатовић, мр Дејан Раденковић, Иван Јовановић, Милош Тошанић и Горан Ковачевић (чланови).

\*\*\*

У наставку седнице по овој тачки дневног реда, члан Одбора Иван Јовановић предложио је да Одбор упути допис Министарству финансија којим се тражи од министра Душана Вујовића да на седницама Одбора на којима се разматрају предлози закона који су из надлежности тог министарства, обавезно присуствује сам министар или државни секретар, у случају да он није у могућности. Договрено је да служба Одбора припреми предлог дописа који ће председник Одбора упутити министру Душану Вујовићу, с тим у вези.

\*\*\*

Седница је завршена у 11,15 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Александра Шашо Верољуб Арсић, с.р.